Diari Oficial de la Generalitat Valenciana


Sumari del DOGV 2989, del 12-05-1997 (1997/7476)

ACORD de 22 d'abril de 1997, del Govern Valencià, pel qual es declara la urgent ocupació dels béns afectats per l'expedient Ordenació del front litoral a la Devesa de l'Albufera (zona nord del camí Rajolar).
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2989

Data del DOGV
:   12-05-1997

Secció del DOGV
:   ALTRES ANUNCIS - EXPROPIACIONS

Número del document
:   1997/7476


Data del document
:   22-04-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Acord de 22 d'abril de 1997, del Govern Valencià, pel qual es declara la urgent ocupació dels béns afectats per l'expedient Ordenació del front litoral a la Devesa de l'Albufera (zona nord del camí Rajolar).   
El Govern Valencià, en la reunió del dia 22 d'abril de 1997, adoptà l'acord següent:  
El projecte de les obres d'ordenació del front litoral a la Devesa de l'Albufera (zona nord del camí del Rajolar. Terme municipal: València), va ser aprovat definitivament per Resolució del director general d'Obres Públiques de data 28 de juny de 1996 (Ordre de delegació de la Conselleria d'Obres Públiques, Urbanisme i Transports de 2 de novembre de 1994, DOGV núm. 2.401).  
La urgent ocupació dels béns i drets afectats per l'expedient es justifica tècnicament pel següent:  
La Generalitat Valenciana, conscient de l'extraordinària importància de l'ecosistema que constitueix el Parc Natural de l'Albufera i del creixent deteriorament que s'hi està produint, especialment en el seu front litoral, ha iniciat una sèrie d'actuacions dirigides a la restauració, conservació i millora dels valors mediambientals del parc.  
Com a marc per a les actuacions en matèria de costes i després de la subscripció el maig de 1994 d'un conveni de cooperació entre el Ministeri d'Obres Públiques, Transports i Medi Ambient i la Generalitat Valenciana, han estat redactats els següents projectes:  
- Per part de la Generalitat Valenciana els projectes d'ordenació del front litoral de l'Albufera. Sectors Devesa del Saler, poliesportiu i Escola d'Estibadors.  
- Per part del Ministeri d'Obres Públiques, Transports i Medi Ambient els projectes de demolició de l'Escola d'Estibadors i de rehabilitació integral de la vora marítima de la Devesa del Saler.  
Els problemes més importants que en l'actualitat pateix el front litoral se sintetitzen en:  
1. L'erosió continuada i creixent de la platja, que és especialment rellevant, ja que a la pèrdua de superfície útil de platja seca, segueix la destrucció del cordó dunar davanter, que és un element de vital importància per als ecosistemes de terres endins ja que els protegeix de l'acció directa del vent marí.  
2. El deteriorament de la Devesa del Saler, que ve motivat fonamentalment per l'ús massiu i incontrolat que se'n fa com a espai recreatiu. Això produeix una destrucció de la coberta vegetal pel trepig i els canvis en la morfologia dunar interna, amb la consegüent modificació i destrucció d'hàbitats.  
Els projectes anteriorment esmentats resolen els problemes descrits perquè comprenen entre les seues actuacions la restitució del cordó dunar davanter, on aquest ja no existeix, i realitzar una sèrie d'actuacions modificadores quant a accessibilitat i equipaments que impliquen una nova orientació d'usos en la zona.  
Atès que les obres corresponents a les administracions estatal i autonòmica relatives a la zona de la Devesa es troben en fase de licitació, i es preveu el seu començament immediat, es fa urgent la realització de les obres del sector de l'Escola d'Estibadors perquè, d'acord amb els objectius del projecte, s'amplie la capacitat d'acollida en zones alternatives.  
Per altra part, el projecte per a la regeneració de les platges del Saler s'ha presentat com l'acció 6.3.6: «Protecció d'espais naturals: costes», dins del pròxim Programa Operatiu de la Comunitat Valenciana, que ha estat tramitat davant la Comissió Europea el 29 d'abril de 1994.  
L'ajuda FEDER prevista per a aquest projecte és de 1.400 milions de pessetes. Tenint en compte que en funció de l'execució de l'obra la Comissió Europea realitza la transferència de fons, qualsevol retard en l'execució del projecte suposarà una ralentització en la recepció de l'ajuda, o fins i tot la pèrdua d'aquesta.  
D'acord amb el que estableix l'article 52 de la Llei d'Expropiació Forçosa, en la redacció donada per la Llei 11/1996, de 27 de desembre, de Mesures de Disciplina Pressupostària, mitjançant Resolució del conseller d'Obres Públiques, Urbanisme i Transports de data 4 de febrer de 1997 s'ha retingut crèdit suficient per a atendre les despeses derivades de l'expropiació necessària per a la posterior execució del projecte de referència.  
S'ha sotmès l'expedient a informació pública als sols efectes que els afectats puguen reparar els possibles errors que s'hagen patit en indicar els béns a ocupar.  
El tràmit procedimental s'ha substanciat d'acord amb l'article 52 de la Llei d'Expropiació Forçosa i 56 del seu Reglament.  
En virtut d'això i d'acord amb el que disposen els esmentats articles i la disposició final segona de la Llei 5/1983, de 30 de desembre, de la Generalitat Valenciana, a proposta del conseller d'Obres Públiques, Urbanisme i Transports, el Govern Valencià  
ACORDA  
Declarar la urgent ocupació dels béns afectats per l'expedient «Ordenació del front litoral en la Devesa de l'Albufera (zona nord del camí Rajolar)», segons la relació publicada en el Butlletí Oficial de la Província de València núm. 287, de 2 de desembre de 1996, i Diari Oficial de la Generalitat Valenciana núm. 2.915, de 24 de gener de 1997.  
Contra aquest acord, que posa fi a la via administrativa, procedeix interposar, després de la comunicació preceptiva al Govern Valencià, recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la publicació d'aquest acord en el Diari Oficial de la Generalitat Valenciana, d'acord amb el que estableixen els articles 48, 109.c) i 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (disposicions addicionals desena i onzena de la mencionada Llei 30/1992), sense perjudici que els interessats puguen exercitar qualsevol altre recurs que consideren oportú.  
València, 22 d'abril de 1997  
El conseller secretari del Govern Valencià,  
JOSÉ JOAQUÍN RIPOLL SERRANO